een deur Tertius Fourie | Bydraes | Woes - Kreatiewe platform vir Afrikaans
Aantal woorde: 420
Datum gepubliseer: 12 Sep 2013
Alles is net te veel. Die son verkrag my oë. Die donker ryg my binnegoed uit. Ek wag en wag vir haar, maar daar is niks. Net mooi fokol. Ek droom van die woude, die riviere – wanneer sal ek ooit weer daar kan uitkom? Wanneer sal ek ooit weer vir haar kan sê dat ek haar liefhet? Ek bid en bid. Ek smeek en smeek. Here, laat ek tog net beter voel. More werk ek weer op ’n voertuig met ’n vuurwapen en traangas. More gaan ek weer die dienspistool wil optel en myself moer toe wil blaas; ’n patetiese briefie vol bloed agterlaat waarin ek omverskoning aan my geliefdes vra.
Ek dink aanmekaar aan hom. Waarom het ek nie net daardie laaste aand met hom gesels nie. Sal sy ooit verstaan watter pyn ek moet verduur wanneer ek oor hom praat? Ek weet van haar kind. Ek weet sy verduur ook pyn. Maar mense se pyn is verskillend. Godweet, as ek net die donker se wurggreep in sy moer in kan breek. As ek net kan opkyk terwyl ek obsessief die een sigaret na die ander rook en weer die pragtige hemelgewelf kan waardeer; die mooi in die voëltjies se sang kan hoor. As ek net weer op die strand kan loop en droom. As ek net weer sy skaterlag kan hoor wanneer ons die aas aan die hoeke sit of die pistool laai om teiken te skiet.
Maar ek het vir myself ’n teiken geword. Wil net aanhoudend die fokken loop in my mond druk en myself moerland toe blaas. Sy huil en sê my dat dit nie ’n oplossing is nie. Ek dink aan jare gelede – daardie vloeke wat ek gekerf het; die donker rituele; die verbanning van alles wat goed is. Die Here is my genadig, maar ek is seker daarvan dat ek in die hart van die Hel gaan brand wanneer ek daardie sneller trek. Ek is ’n slegte mens. ’n Kaksleg mens. Sy probeer my egter anders oortuig – “almal by die werk kyk op na jou”.
Vader, laat my vandag saam met U in die paradys wees.
Ek probeer, maar ek kan net nie. Die pistool lag vir my. Hy tart my uit. Ek gee op en sit dit terug in die holster.
Ek word geroep oor die tweerigting-radio. ’n Woede vlam in my op wanneer ek dink aan wat die volgende probleem-situasie moontlik kan behels. Kom wat wil, laat ek dan die perverse fokken dier én myself moer toe blaas.
Hartseer Die lewe Die dood Frustrasie Verhoudings Pyn Gruwel Verlange Wanhoop Hunkering
261 Nie-lede aanlyn